**ขอบเขตของงานและเงื่อนไขการจ้างงาน**

**โครงการยกระดับเศรษฐกิจและสังคมรายตำบลแบบบูรณาการ (1 ตำบล 1 มหาวิทยาลัย)**

**1. ความเป็นมา**

ด้วยสถาบันนโยบายสาธารณะ มหาวิทยาลัยสงขลานครินทร์ ร่วมกับกระทรวงการอุดมศึกษา วิทยาศาสตร์ วิจัย และนวตกรรม ดำเนินโครงการยกระดับเศรษฐกิจและสังคมรายตำบลแบบบูรณาการ ( 1 ตำบล 1 มหาวิทยาลัย) โดยใช้องค์ความรู้ งานวิจัย เทคโนโลยี และนวตกรรม ในการขับเคลื่อนการพัฒนาเศรษฐกิจและสังคม ซึ่งสถาบันนโยบายสาธารณะ ได้ดำเนินการคัดเลือกตำบลเป้าหมาย จำนวน 14 ตำบลในจังหวัดสงขลา สตูล พัทลุง ปัตตานี และนราธิวาส ซึ่งมีประเด็นการดำเนินงานเรื่องการยกระดับการทำเกษตร การผลิตกุ้งแห้งให้ได้มาตรฐาน การท่องเที่ยวชุมชน และอาหารท้องถิ่น เป็นต้น จึงมีความประสงค์รับสมัครบุคคลเข้าร่วมดำเนินโครงการฯ ตำบลละ 20 คน ซึ่งประกอบด้วยประชาชน จำนวน 5 คน บัณฑิตจบใหม่ จำนวน 10 คน และนักศึกษา จำนวน 5 คน

**2. วัตถุประสงค์**

1)เพื่อยกระดับเศรษฐกิจและสังคมรายตำบลแบบบูรณาการ โดยมีมหาวิทยาลัยในพื้นที่เป็น System Integrator

2) เพื่อให้เกิดการจ้างงานประชาชนทั่วไป บัณฑิตจบใหม่ และนักศึกษา ให้มีงานทำและฟื้นฟูเศรษฐกิจชุมชน

3) เพื่อให้เกิดการพัฒนาทักษะในการเสริมสร้างอาชีพใหม่ในชุมชน

4) เพื่อให้เกิดการจัดทำข้อมูลขนาดใหญ่ของชุมชน (Community Big Data)

**3. คุณสมบัติของผู้รับจ้าง**

**3.1** **ผู้สมัครต้องมีคุณสมบัติทั่วไปและไม่มีลักษณะต้องห้าม** ดังนี้

**(1) คุณสมบัติทั่วไป**

1. มีสัญชาติไทย
2. เป็นผู้เลื่อมใสในการปกครองระบอบประชาธิปไตยอันมีพระมหากษัตริย์ทรงเป็นประมุข

**(2) ลักษณะที่ไม่อยู่ในเงื่อนไขการจ้าง**

1. เป็นผู้ดำรงตำแหน่งข้าราชการการเมือง
2. เป็นคนวิกลจริตหรือจิตฟั่นเฟือนไม่สมประกอบ เป็นคนเสมือนไร้ความสามารถหรือโรคที่ต้องห้ามตามที่กฎ ก.พ. กำหนด
3. เป็นผู้อยู่ในระหว่างถูกสั่งพักราชการ หรือถูกสั่งให้ออกจากราชการไว้ก่อน
4. เป็นผู้บกพร่องในศีลธรรมอันดี
5. เป็นกรรมการบริหารพรรคการเมืองหรือเจ้าหน้าที่ในพรรคการเมือง
6. เป็นบุคคลล้มละลาย
7. เคยถูกจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ
8. เคยถูกลงโทษให้ออก ปลดออก หรือไล่ออกจากรัฐวิสาหกิจ องค์การมหาชน หรือหน่วยงานอื่นของรัฐ
9. เคยถูกลงโทษให้ออก ปลดออก หรือไล่ออกเพราะกระทำผิดวินัย

10) เป็นผู้เคยกระทำการทุจริตในการสอบเข้ารับราชการหรือเข้าปฏิบัติงานในหน่วยงานของรัฐ

สำหรับพระภิกษุหรือสามเณร ทางราชการไม่รับสมัคร ดังนี้ ตามหนังสือกรมสารบรรณคณะรัฐมนตรี ฝ่ายบริหาร ที่ นว 89/2501 ลงวันที่ 27 มิถุนายน 2501 และตามความในข้อ 5 ของคำสั่งมหาเถรสมาคม ลงวันที่ 17 มีนาคม 2538

**(3) คุณสมบัติเฉพาะตำแหน่ง**

1) ประชาชน เป็นผู้ที่อยู่ในพื้นที่ หรือพื้นที่ใกล้เคียง ที่ว่างงาน และไม่ได้รับค่าตอบแทน ค่าจ้าง จากหน่วยงานอื่นของภาครัฐและภาคเอกชน และไม่ได้รับความช่วยเหลือในการจ้างงานจากภาครัฐที่ให้การช่วยเหลืออยู่

2) บัณฑิตจบใหม่ เป็นบัณฑิตที่สำเร็จการศึกษาไม่เกิน 3 ปี และมีความรู้ ความสามารถที่ตรงต่อภารกิจในการปฏิบัติงาน ที่ว่างงาน และไม่ได้รับค่าตอบแทน ค่าจ้าง จากหน่วยงานอื่นของภาครัฐและภาคเอกชน และไม่ได้รับความช่วยเหลือในการจ้างงานจากภาครัฐที่ให้การช่วยเหลืออยู่

3) นักศึกษา เป็นนักศึกษาหรือผู้ที่อยู่ระหว่างการศึกษาในระดับอุดมศึกษา อาชีวศึกษา จากสถาบันการศึกษาต่างๆ และมีความรู้ความสามารถที่ตรงต่อภารกิจในการปฏิบัติงาน ที่ว่างงาน และไม่ได้รับค่าตอบแทน ค่าจ้าง จากหน่วยงานอื่นของภาครัฐและภาคเอกชน และไม่ได้รับความช่วยเหลือในการจ้างงานจากภาครัฐที่ให้การช่วยเหลืออยู่

**หมายเหตุ บัณฑิตจบใหม่ต้องมีความรู้คอมพิวเตอร์เบื้องต้น จบการศึกษาสาขาที่เกี่ยวข้องกับ อุตสาหกรรมการเกษตร การเพาะเลี้ยงสัตว์น้ำ เทคโนโลยีการอาหาร คหกรรมศาสตร์ วิศวกรรมศาสตร์ วิทยาศาสตร์ รัฐศาสตร์ เศรษฐศาสตร์ การตลาด การท่องเที่ยว หรือสาขาอื่นๆที่เกี่ยวข้อง**

**4. ขอบเขตและลักษณะของงานที่จ้าง**

**4.1 พื้นที่ดำเนินโครงการ จำนวน 14 ตำบล ดังนี้**

|  |  |  |  |  |
| --- | --- | --- | --- | --- |
| **ลำดับ** | **จังหวัด** | **อำเภอ** | **ตำบล** | **ประเด็นการดำเนินงาน** |
| 1. | นราธิวาส | รือเสาะ | โคกสะตอ | เกษตร |
| 2 | นราธิวาส | รือเสาะ | สาวอ | เกษตร |
| 3 | นราธิวาส | แว้ง | เอราวัณ | เกษตร |
| 4 | ปัตตานี | เมือง | ตันหยงลุโล๊ะ | กุ้งแห้ง /อาหารทะเล |
| 5 | ปัตตานี | เมือง | รูสะมิแล | กุ้งแห้ง/อาหารทะเล |
| 6 | ปัตตานี | ยะหริ่ง | บางปู | กุ้งแห้ง/อาหารทะเล |
| 7 | ปัตตานี | หนอกจิก | ดอนรัก | เกษตร |
| 8 | ปัตตานี | หนอกจิก | ท่ากำชำ | กุ้งแห้ง/อาหารทะเล |
| 9 | ปัตตานี | หนอกจิก | บางตาวา | กุ้งแห้ง/อาหารทะเล |
| 10 | พัทลุง | ปากพะยูน | เกาะนางคำ | ท่องเที่ยวชุมชน / อาหาร |
| 11 | สงขลา | สิงหนคร | หัวเขา | อาหารทะเล |
| 12 | สตูล | เมือง | บ้านควน | ท่องเที่ยวชุมชน / อาหาร |
| 13 | สตูล | เมือง | พิมาน | ท่องเที่ยวชุมชน / อาหาร |
| 14 | สตูล | ละงู | น้ำผุด | ท่องเที่ยวชุมชน / อาหาร |

**4.2 ขอบเขตและลักษณะของงาน**

1.การวิเคราะห์ข้อมูล (Data Analytics) ในการวางแผนและตัดสินใจ เพื่อจัดทำนโยบาย แนวทาง และงบประมาณสนับสนุน (เป็นการจัดการข้อมูลที่ได้จากการจัดเก็บข้อมูลของโครงการพัฒนาตำบลแบบบูรณาการของกระทรวงมหาดไทย)

1) จ้างงานนักศึกษา จำนวน 2 อัตรา

2) จ้างงานบัณฑิตจบใหม่ จำนวน 1 อัตรา

2. การเฝ้าระวัง ประสานงานและติดตามข้อมูลสถานการณ์การระบาดของ COVID และโรคระบาดใหม่การเฝ้าระวังและติดตามผู้ป่วยและ กลุ่มเสี่ยง การส่งต่อการรักษาการประชาสัมพันธ์แจ้งข้อมูลข่าวสาร การปรับสภาพแวดล้อม ระบบรายงานสถานการณ์การระบาดของโรค (การสอบสวนโรค การคัดกรองจัดระดับกลุ่มเสี่ยง กลุ่มสงสัย กลุ่มสัมผัสการวิเคราะห์สถานการณ์แนวโน้มการระบาดในพื้นที่) (ร่วมกับ สบศ.)

1) จ้างงานบัณฑิตจบใหม่ จำนวน 1 อัตรา

2) จ้างงานประชาชนทั่วไป จำนวน 2 อัตรา

3. การจัดทำข้อมูลราชการในพื้นที่เป็นข้อมูลอิเล็กทรอนิกส์ (Digitalizing Government Data) (ร่วมกับ กพร.)

1) จ้างงานบัณฑิตจบใหม่ จำนวน 2 อัตรา

4. การจ้างงานเพื่อยกระดับสินค้า OTOP /การยกระดับการท่องเที่ยว

การบริการชุมชน หรือการเพิ่มรายได้รูปแบบอื่นให้แก่ชุมชนตามรูปแบบกิจกรรมที่จะเข้าไปดำเนินการในพื้นที่ที่รับผิดชอบ

1) จ้างงานนักศึกษา จำนวน 2 อัตรา

2) จ้างงานบัณฑิตจบใหม่ จำนวน 2 อัตรา

3) จ้างงานประชาชนทั่วไป จำนวน 1 อัตรา

5. การพัฒนาทักษะอาชีพใหม่จากความหลากหลายทางชีวภาพและความหลากหลายทางวัฒนธรรมของชุมชน

1) จ้างงานนักศึกษา จำนวน 1อัตรา

2) จ้างงานบัณฑิตจบใหม่ จำนวน 2 อัตรา

3) จ้างงานประชาชนทั่วไป จำนวน 1 อัตรา

6. การถ่ายทอดองค์ความรู้ เทคโนโลยี นวัตกรรม และภูมิปัญญาท้องถิ่น เพื่อการพัฒนาเศรษฐกิจและสังคมในชุมชน

1) จ้างงานบัณฑิตจบใหม่ จำนวน 2 อัตรา

2) จ้างงานประชาชนทั่วไป จำนวน 1 อัตรา

**4.3 เงื่อนไขทั่วไป**

1) ผู้รับจ้างและผู้ปฏิบัติงานจะต้องปฏิบัติตามคำสั่ง ระเบียบ ข้อบังคับ ของผู้ว่าจ้าง

2) ถ้าผู้รับจ้างมีความประสงค์จะยกเลิกการจ้าง

(1) ผู้รับจ้างจะต้องแจ้งเป็นลายลักษณ์อักษรให้แก่ผู้ว่าจ้าง ไม่น้อยกว่า 15 วัน เว้นแต่ผู้ว่าจ้าง เห็นสมควรและได้อนุญาตให้ยกเลิกการจ้างได้

(2) ในแต่ละเดือน ถ้าผู้รับจ้างไม่มาปฏิบัติงานต่อเนื่องเกิน 7 วัน ผู้ว่าจ้างจะทบทวนการจ้างปฏิบัติงานและยกเลิกสัญญาจ้างหรือข้อตกลง

3) ถ้าผู้รับจ้างไม่ปฏิบัติตามเงื่อนไขการจ้างข้อหนึ่งข้อใด และเป็นเหตุให้งานราชการเสียหาย ผู้ว่าจ้าง หรือผู้ที่ได้รับมอบหมายหรือผู้ควบคุม สามารถยกเลิกการจ้างได้หรือคิดค่าเสียหายที่เกิดขึ้นแก่ผู้รับจ้างตามความเป็นจริงหรือตามที่ผู้ว่าจ้าง หรือผู้ที่ได้รับมอบหมายหรือผู้ควบคุมพิจารณา

**5. ระยะเวลาการจ้าง**

ตั้งแต่เดือนมกราคม 2564 – 31 ธันวาคม 2564

**6. อัตราค่าจ้างและการจ่ายเงิน**

**6.1 อัตราค่าจ้าง**

1) ประชาชน ในอัตรา 9,000 บาท ต่อเดือน

2) บัณฑิตจบใหม่ ในอัตรา 15,000 บาท ต่อเดือน

3) นักศึกษา ในอัตรา 5,000 บาท ต่อเดือน

**6.2 การจ่ายเงิน**

การจ่ายเงินค่าจ้างประจำเดือน กำหนดจ่ายเงินเป็นงวด ๆ งวดละหนึ่งเดือน ตามเดือนแห่งปีปฏิทิน โดยจะจ่ายให้เมื่อผู้รับจ้างได้ทำงานที่รับจ้างตามข้อกำหนดในสัญญาและคณะกรรมการผู้ตรวจรับพัสดุได้ตรวจรับมอบงานจ้างเรียบร้อยแล้ว”โดยมหาวิทยาลัยดำเนินการเบิกจ่าย

**7. รายละเอียดการส่งมอบ**

7.1 ผู้รับจ้างจะต้องปฏิบัติงานตามที่กำหนดไว้ในสัญญาหรือข้อตกลงให้แล้วเสร็จตามเวลาที่ผู้ว่าจ้างหรือ ผู้ที่ได้รับมอบหมายจากผู้ว่าจ้างกำหนด

7.2 ผู้รับจ้างจะต้องส่งมอบงานเป็นรายเดือนตั้งแต่เดือนมกราคม 2564 ถึงเดือนธันวาคม 2564 ณ พื้นที่ตำบลของจังหวัดที่ตนปฏิบัติงาน

7.3 ผู้รับจ้างต้องรายงานผลการปฏิบัติงานที่ได้รับมอบจากหน่วยงานจ้างงาน จำนวน 3 ชุด พร้อมหลักฐานเอกสารที่เกี่ยวข้องกับการปฏิบัติงานเพื่อใช้ประกอบการตรวจรับ

**8. หลักเกณฑ์และวิธีการคัดเลือก**

สถาบันนโยบายสาธารณะ จะคัดเลือกบุคคลโดยพิจารณาจากคุณสมบัติการศึกษาที่ตรงกับลักษณะงานที่จ้าง โดย

- ยื่นใบสมัครตั้งแต่วันที่ 8 – 18 ธันวาคม 2563

- ประกาศรายชื่อผู้มีสิทธิสอบสัมภาษณ์วันที่ 22 ธันวาคม 2563

- ดำเนินการสอบสัมภาษณ์ ในวันที่ 24-25 ธันวาคม

- ประกาศรายชื่อผู้ผ่านการคัดเลือก วันที่ 29 ธันวาคม 2563 เวลา 14.00 น

**9. เงื่อนไขอื่น ๆ**

- ในระหว่างปฏิบัติงาน ถ้าผู้รับจ้างได้กระทำการใดๆ อันเป็นการละเมิดต่อบุคคล หรือทรัพย์สินของผู้อื่น ผู้รับจ้างจะต้องรับผิดในบรรดาความเสียหายที่ได้กระทำขึ้นนั้นด้วยตนเอง

ทั้งนี้ การจ้างดำเนินงานครั้งนี้ ไม่ถือเป็นการจ้างลูกจ้างของส่วนราชการและไม่ถือเป็นการจ้างแรงงาน ที่ผู้ว่าจ้างกับผู้รับจ้างจะมีนิติสัมพันธ์ในฐานะ “นายจ้าง....ลูกจ้าง”ตามประมวลกฎหมายแพ่งและพาณิชย์

**หมายเหตุ กรณีผู้รับจ้างต้องการลาออกจากงาน ผู้รับจ้างจะต้องดำเนินงานอย่างต่อเนื่องไม่น้อยกว่า 6 เดือน**